ΓΡΑΠΤΗ ΕΡΩΤΗΣΗ E-0395/01

υποβολή: Mihail Papayannakis (GUE/NGL) προς την Επιτροπή

(15 Φεβρουαρίου 2001)

Θέμα: Έλεγχοι στην ποιότητα του μελιού

Στα πλαίσια κανονικού δειγματοληπτικού ελέγχου, εξετάστηκε στο συνοριακό σταθμό Weidahaus στη Βαυαρία, φορτίο μελιού προερχόμενο από τη Ρουμανία, το οποίο εισήχθη για λογαριασμό γερμανικής εταιρίας με έδρα το Αμβούργο.

Οι εργαστηριακοί έλεγχοι έδειξαν, ότι το συγκεκριμένο προϊόν περιείχε την ουσία Streptomycin σε ποσότητα 66,6 ug ανά kgr μέλι. Στις 22.2.2000 ενημερώθηκε η γερμανική εταιρία για το αποτέλεσμα του εργαστηριακού ελέγχου, με τη σειρά της όμως δήλωσε πως το συγκεκριμένο φορτίο μελιού είχε προορισμό την Ελλάδα και όχι το Αμβούργο.

Ας σημειωθεί ότι η χρήση αντιβιοτικών στις μέλισσες απαγορεύεται καθολικά. Μάλιστα, όπως καταγγέλλει η Γενική Ομοσπονδία Καταναλωτών Ελλάδος, στην Ελλάδα δεν γίνεται κανένας απολύτως έλεγχος σε ότι αφορά στα αντιβιοτικά, τα οποία απαγορεύονται. Εξάλλου, σε πανελλήνια δειγματοληπτική έρευνα της ποιότητας και της επισήμανσης συσκευασιών μελιού, όπως αναφέρει η Γενική Ομοσπονδία Καταναλωτών, αποδείχτηκε ότι μεγάλο ποσοστό από τις συσκευασίες αυτές, είτε δεν ανταποκρίνονται στις προδιαγραφές που προβλέπονται, είτε παραπλανούν τον καταναλωτή, εφόσον το περιεχόμενο μέλι είναι διαφορετικό από αυτό το οποίο αναγράφεται στην ετικέτα.

Δεδομένου ότι η Ελλάδα είναι μία χώρα με μεγάλη ετήσια κατανάλωση μελιού, θα μπορούσε η Επιτροπή να με ενημερώσει για το αν πραγματικά η Ελλάδα δεν κάνει τους απαραίτητους, έστω και δειγματοληπτικούς ελέγχους, στο μέλι, όσον αφορά στη χρήση απαγορευμένων αντιβιοτικών και στις συσκευασίες μελιού που έχουν διατεθεί στην αγορά, για τις οποίεςπάρχουν ισχυρισμοί ότι είτε δεν ανταποκρίνονται στις απαιτούμενες προδιαγραφές, είτε οι ετικέτες τους δεν ανταποκρίνονται στο περιεχόμενο τους;

Απάντηση του κ. Byrne εξ ονόματος της Επιτροπής

(10 Απριλίου 2001)

Η χρήση αντιβιοτικών στη μελισσοκομία επί του παρόντος δεν επιτρέπεται στην Κοινότητα. Ωστόσο, τρίτες χώρες που εξάγουν μέλι στην Κοινότητα μπορούν ορισμένες φορές να χρησιμοποιούν αντιβιοτικά στη μελισσοκομία σύμφωνα με την εθνική τους νομοθεσία.

Στην περίπτωση αυτή όμως, τα προϊόντα που εισάγονται στην Κοινότητα πρέπει να τηρούν τα ευρωπαϊκά πρότυπα, ιδίως όσον αφορά τα κατάλοιπα κτηνιατρικών φαρμάκων. Πέρα από τους ελέγχους ρουτίνας που πραγματοποιούνται στους μεθοριακούς σταθμούς ελέγχου της Κοινότητας, τα κράτη μέλη οφείλουν να εφαρμόζουν, σε ετήσια βάση, σχέδιο εποπτείας των καταλοίπων στα προϊόντα ζωικής προέλευσης, σύμφωνα με την οδηγία 96/23/ΕΚ του Συμβουλίου της 29ης Απριλίου 1996 περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(1). Το σχέδιο αυτό περιλαμβάνει την εποπτεία της παρουσίας αντιβιοτικών στο μέλι. Για το 1999, η Ελλάδα έχει παρουσιάσει τα αποτελέσματα του σχεδίου της για την εποπτεία των καταλοίπων στο μέλι. Κατά συνέπεια, η Ελλάδα πραγματοποιεί τους απαιτούμενους ελέγχους.

Η οδηγία 74/409/ΕΟΚ του Συμβουλίου της 22ας Ιουλίου 1974 περί εναρμονίσεως των νομοθεσιών των κρατών μελών που αφορούν το μέλι(2) ορίζει τις κύριες κοινοτικές απαιτήσεις όσον αφορά τα εγγενή χαρακτηριστικά αυτού του προϊόντος και τη σύνθεσή του. Συνεπώς, κάθε κράτος μέλος είναι αρμόδιο να προβλέπει τα αναγκαία μέσα ελέγχου της εφαρμογής αυτής της νομοθεσίας καθώς και των κοινοτικών κανόνων για τη σήμανση των τροφίμων που εφαρμόζονται για το μέλι.

(1) ΕΕ L 125 της 23.5.1996.

(2) ΕΕ L 221 της 12.8.1974.